CELEX: 52015PC0464
Language: lt
Date: 2015-09-22
Title: Pasiūlymas TARYBOS SPRENDIMAS kuriuo nustatoma pozicija, kurios Europos Sąjungos vardu turi būti laikomasi PPO Generalinėje taryboje dėl Jungtinių Valstijų prašymo taikyti PPO įsipareigojimų atidėjimą siekiant pratęsti AGOA programos (AGOA) taikymą

EUROPOS KOMISIJA
            Briuselis, 2015 09 22
            COM(2015) 464 final
            2015/0215(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjungos vardu turi būti laikomasi PPO Generalinėje taryboje dėl Jungtinių Valstijų prašymo taikyti PPO įsipareigojimų atidėjimą siekiant pratęsti AGOA programos (AGOA) taikymą
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               Šio pasiūlymo tikslas – nustatyti poziciją, kurios Europos Sąjunga turi laikytis Pasaulio prekybos organizacijos (PPO) Generalinėje taryboje dėl Jungtinių Valstijų prašymo atnaujinti PPO įsipareigojimų atidėjimą ir taip Europos Sąjungai sudaryti sąlygas paremti šį prašymą. 
            
            
               Patenkinus JAV prašymą atnaujinti PPO įsipareigojimų atidėjimą, JAV galėtų bemuitį režimą pagal Afrikos šalių augimo ir galimybių įstatymą (AGOA) nurodytų lengvatomis besinaudojančių Užsachario Afrikos šalių kilmės reikalavimus atitinkantiems produktams taikyti iki 2025 m. rugsėjo 30 d. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               Sutarties dėl Europos Sąjungos veikimo (SESV) 218 straipsnio 9 dalyje nustatyta, kad kai tarptautiniu susitarimu įsteigtame organe reikia priimti teisinę galią turintį sprendimą, Taryba, remdamasi Komisijos ar Sąjungos vyriausiojo įgaliotinio užsienio reikalams ir saugumo politikai pasiūlymu, priima sprendimą, kuriuo nustatoma pozicija, kuri turi būti priimta Europos Sąjungos vardu. Ši nuostata leidimui atidėti įsipareigojimų vykdymą, kad Jungtinės Valstijos galėtų pagal AGOA nurodytų lengvatomis besinaudojančių Užsachario Afrikos šalių kilmės reikalavimus atitinkantiems produktams taikyti lengvatinį muitų tarifų režimą, taikoma todėl, kad sprendimas priimamas tarptautiniu susitarimu įsteigtame organe ((PPO Generalinėje taryboje ar Ministrų konferencijoje) ir turi poveikio Europos Sąjungos teisėms ir prievolėms. 
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 
            
            
               Netaikoma
            
            
               4.POVEIKIS BIUDŽETUI
            
            
               Netaikoma
            
            
               5.KITI ASPEKTAI
            
            
               Komisija bus įgaliota Europos Sąjungos vardu priimti poziciją paremti Jungtinių Valstijų prašymą dėl PPO įsipareigojimų atidėjimo tiek, kiek tai būtina, kad Jungtinės Valstijos iki 2025 m. rugsėjo 30 d. lengvatomis besinaudojančių Užsachario Afrikos šalių kilmės reikalavimus atitinkantiems produktams galėtų taikyti bemuitį režimą. 
            
            
               AGOA tikslas – mažinti Užsachario Afrikos šalių skurdą ir skatinti stabilumą ir tvarų ekonomikos vystymąsi didinant prekybos ir investicijų srautus tarp JAV ir lengvatomis besinaudojančių šalių. AGOA taip pat siekiama skatinti regionų ekonominę integraciją ir lengvatomis besinaudojančioms šalims padėti visapusiškiau dalyvauti pasaulio ekonomikoje.
            
            
               Jungtinių Valstijų teigimu, nuo 2000 m. pagal AGOA taikomu bemuičiu režimu papildomos kitų PPO narių pastangos skatinti regiono augimą ir vystymąsi. 
            
            
               Prašymas dėl įsipareigojimų atidėjimo būtų antras lengvatinio muitų tarifų režimo pratęsimas. 2009 m. gegužės 27 d. Jungtinėms Valstijoms buvo leista atidėti savo įsipareigojimus pagal I straipsnio 1 dalį ir XIII straipsnio 1 ir 2 dalis iki 2015 m. rugsėjo 30 d.
            
            
               Prašymas dėl įsipareigojimų atidėjimo Europos Sąjungai nekelia ekonominių problemų, nes bemuitis režimas neturi tiesioginio poveikio ES prekybai su lengvatomis besinaudojančiomis šalimis. 
            
            
               Dėl to Europos Sąjunga turėtų pritarti bendram sutarimui PPO Generalinėje taryboje patenkinti prašymą dėl įsipareigojimų atidėjimo.  
            
            
               2015/0215 (NLE)
            
            
               Pasiūlymas
            
         
         
            
               TARYBOS SPRENDIMAS
            
            
               kuriuo nustatoma pozicija, kurios Europos Sąjungos vardu turi būti laikomasi PPO Generalinėje taryboje dėl Jungtinių Valstijų prašymo taikyti PPO įsipareigojimų atidėjimą siekiant pratęsti AGOA programos (AGOA) taikymą
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
            
            
               atsižvelgdama į Europos Komisijos pasiūlymą, 
            
            
               kadangi:
            
            
               (1)Marakeše pasirašytos Pasaulio prekybos organizacijos steigimo sutarties (toliau – PPO steigimo sutartis) IX straipsnio 3 ir 4 dalyse nustatytos leidimo atidėti įsipareigojimus, susijusius su PPO steigimo sutarties 1A, 1B arba 1C prieduose nurodytomis daugiašalėmis prekybos sutartimis ir jų priedais, procedūros; 
            
            
               (2)2009 m. gegužės 27 d. Jungtinėms Valstijoms buvo leista atidėti įsipareigojimus pagal 1994 m. Bendrojo susitarimo dėl muitų tarifų ir prekybos (toliau – GATT 1994) I straipsnio 1 dalį ir XIII straipsnio 1 ir 2 dalis laikotarpiui iki 2015 m. rugsėjo 30 d.;
            
            
               (3)vadovaudamosi PPO steigimo sutarties IX straipsnio 3 dalimi Jungtinės Valstijos pateikė prašymą atidėti jos įsipareigojimus pagal GATT 1994 I straipsnio 1 dalį ir XIII straipsnio 1 ir 2 dalis iki 2025 m. rugsėjo 30 d. tiek, kiek tai būtina, kad Jungtinės Valstijos galėtų pagal Afrikos šalių augimo ir galimybių įstatymą (AGOA) nurodytų lengvatomis besinaudojančių Užsachario Afrikos šalių kilmės reikalavimus atitinkantiems produktams toliau taikyti bemuitį režimą; 
            
            
               (4)patenkinus Jungtinių Valstijų prašymą dėl PPO įsipareigojimų atidėjimo nebūtų neigiamai paveikta nei Europos Sąjungos ekonomika, nei prekybos ryšiai su įsipareigojimų atidėjimo lengvatomis besinaudojančiomis šalimis. Be to, Europos Sąjunga apskritai remia veiksmus, kuriais siekiama mažinti skurdą ir skatinti lengvatomis besinaudojančių šalių stabilumą ir tvarų ekonomikos vystymąsi; 
            
            
               (5)todėl tikslinga nustatyti poziciją, kurios Europos Sąjungos vardu turi būti laikomasi PPO Generalinėje taryboje – paremti Jungtinių Valstijų prašymą dėl įsipareigojimų atidėjimo,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Pozicija, kurios Europos Sąjungos vardu turi būti laikomasi Pasaulio prekybos organizacijos Generalinėje taryboje, yra paremti Jungtinių Valstijų prašymą dėl įsipareigojimų pagal 1994 m. Bendrojo susitarimo dėl muitų tarifų ir prekybos I straipsnio 1 dalį ir XIII straipsnio 1 ir 2 dalis atidėjimo iki 2025 m. rugsėjo 30 d. pagal Jungtinių Valstijų prašymo dėl įsipareigojimų atidėjimo sąlygas. 
            
            
               Šią poziciją pareiškia Komisija. 
            
            
               2 straipsnis
            
            
               Šis sprendimas įsigalioja jo priėmimo dieną. 
            
            
               Priimta Briuselyje
            
            
               
                     Tarybos vardu
               
               
                     Pirmininkas